A Bizottság határozata
(2000. július 25.)
a baromfi és a keltetőtojás Közösségen belüli kereskedelmére és harmadik országból történő behozatalára irányadó állat-egészségügyi feltételekről szóló 90/539/EGK tanácsi irányelv IV. mellékletének módosításáról, valamint a laposmellű futómadarak és azok tojásain kívüli baromfihús és keltetőtojás harmadik országból történő behozatalára vonatkozó állat-egészségügyi feltételek és a szükséges állatorvosi bizonyítványok, valamint a behozatalt követően elvégzendő állat-egészségügyi intézkedések meghatározásáról szóló 96/482/EK határozat módosításáról
(az értesítés a C(2000) 2261. számú dokumentummal történt)
(EGT vonatkozású szöveg)
(2000/505/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1999/90/EK irányelvvel [1] módosított, a baromfi és a keltetőtojás Közösségen belüli kereskedelmére és harmadik országból történő behozatalára irányadó állat-egészségügyi feltételekről szóló, 1990. október 15-i 90/539/EGK tanácsi irányelvre [2] és különösen annak 23. cikkének (1) bekezdésére, 24. cikkére, 26. cikkének (2) bekezdésére, 27a. és 34. cikkére,
tekintettel a legutóbb a 96/43/EK irányelvvel [3] módosított, a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre [4] és különösen annak 10. cikkére,
mivel:
(1) A legutóbb az 1999/549/EK határozattal [5] módosított 96/482/EK bizottsági határozat [6] megállapítja - a laposmellű futómadarak és azok tojása kivételével - a baromfihús és keltetőtojás harmadik országból történő behozatalához szükséges, a behozatalt követően alkalmazandó állat-egészségügyi intézkedésekre is kiterjedő állat-egészségügyi feltételeket és állatorvosi bizonyítványt.
(2) Az előírt intézkedések alkalmazása során szerzett tapasztalatok alapján módosítani kell a harmadik országból behozott keltetőtojásból származó naposcsibe Közösségen belüli forgalmazására irányadó feltételeket. A módosításnak lehetővé kell tennie a tagállamok számára, hogy naposcsibét szállítsanak egy másik tagállamban található gazdaságba, amennyiben az állatokat behozatalukat követően elkülönítik.
(3) Ezért a 90/539/EGK irányelv IV. mellékletében és a 96/482/EK határozatban megállapított bizonyítványmintát megfelelően módosítani kell.
(4) A feladás helye szerinti tagállam illetékes hatósága az ANIMO rendszeren keresztül értesíti a naposcsibe végső rendeltetési helye szerint illetékes hatóságot az ilyen esetben alkalmazandó elkülönítés időtartamára vonatkozó állat-egészségügyi követelményekről.
(5) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 90/539/EGK irányelv IV. mellékletében foglalt 2. minta helyébe e határozat melléklete lép.
2. cikk
A 96/482/EK határozat 3. cikkének (1) bekezdése a következő szöveggel egészül ki:
"Amennyiben a naposcsibe tenyésztése nem a keltetőtojást behozó tagállamban történik, azt közvetlenül a 90/539/EGK tanácsi irányelv IV. mellékletében foglalt 2. mintának megfelelő állat-egészségügyi bizonyítvány 9.2. pontjában említett rendeltetési gazdaságba szállítják, és a keléstől számított legalább három hétig ott tartják."
3. cikk
Ezt a határozatot a 2000. október 1-jétől bizonyítvánnyal ellátott naposcsibe-szállítmányokra kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 2000. július 25-én.